Etnomilli qrup
Etnomilli qrup və ya etno-milli qrup — həm ümumi etnik mənsubiyyət, həm də milli kimlik (və ya siyasi kimlik) ilə birləşən, yurd hesab edilən əraziyə tarixi iddialar irəli sürən qrupdur. Son zamanlar alimlər bu termini öz müqəddəratını təyin etmə hüququna malik qruplara aid etmək üçün istifadə etməyə başlamışdılar. "Etnomilli qrup" ilə "etnik qrup" fərqlidir, çünki bir etnik qrup yalnız kifayət qədər böyük olduqda və bir millət dövləti yaratmağa hazır olduqda etnomilli qrup hesab edilə bilər. Etnomilli qrup çox vaxt bir millətin milli dilini və mədəniyyətini daşıyan ən böyük qrupdur, baxmayaraq ki, başqa bir dövlətdə də böyük bir azlıq təşkil edə bilər. Siyasi filosof Vill Kimlikaya görə, etnomilli qruplar əvvəllər tarixən öz dövlətlərinə malik olan, lakin indi çox vaxt hərbi fəth, anneksasiya və ya başqa dövlətlə birləşmə nəticəsində özlərini daha böyük dövlət daxilində azlıq qrupu kimi tapmış qruplardır.